यद्यपि म त्यसदिन परीक्षा हल भित्र छिर्न सफल भएँ, त्यस्तै परिस्थितिमा रहेका अरूहरू चाहिँ बाहिरै रहन बाध्य भए। तिनीहरूमध्ये मेरै एक परममित्र हरि प्रसाद थिए। ऊ बाहिर जोरजोरले रूँदै थियो। पहिला पनि त्यस्तै हुँदा एक पटक मैले विश्वनाथ सरलाई भनेर भोलि फी तिर्ने शर्तमा उसलाई परीक्षाहलमा प्रवेश गराउन सफल भएको थिएँ। तर त्यो दिन मेरो केही चल्नेवाला थिएन। अन्तत: उसले पढाइ छोडेको थियो।
